b"\n_START_ARTICLE_\nRetrat de cavaller\n_START_SECTION_\nDescripci\xc3\xb3\n_START_PARAGRAPH_\nRepresentat de m\xc3\xa9s de mig cos, en tres quarts a l'esquerra, el jove cavaller descansa l'avantbra\xc3\xa7 dret sobre un moble mentre recolza arrogant la m\xc3\xa0 esquerra en el maluc i lluu un anell en el dit petit. Es cobreix el cap amb una gorra negra que deixa entreveure els cabells clars a l'al\xc3\xa7ada de la barba. Vesteix gip\xc3\xb3 obscur brodat del qual sobresurten les m\xc3\xa0nigues clares i tornassolades, insinuant un teixit de seda. La gorgera i els punys blancs ressalten les carnacions, en contrast amb l'obscuritat del vestit i del fons.\n_START_SECTION_\nAn\xc3\xa0lisi\n_START_PARAGRAPH_\nDesconegut el seu nom i at\xc3\xa8s el seu abillament, el model podria haver estat un comitent ocasional, sens dubte un dels ambaixadors o nobles europeus que van posar per al mestre al seu estudi veneci\xc3\xa0. Amb aire altiu, el personatge sembla que vulgui iniciar un di\xc3\xa0leg amb l'espectador, una caracter\xc3\xadstica de l'expressionisme \xc2\xabtintoretti\xc3\xa0\xc2\xbb que centra l'atenci\xc3\xb3_NEWLINE_en el rostre i les mans tot servint-se de la t\xc3\xa8cnica de l'impasto, mentre que les vestidures es tracten amb tocs r\xc3\xa0pids, fluids i solts de manera que, amb pocs mitjans, transmet la for\xc3\xa7a interior del retratat._NEWLINE_Cronol\xc3\xb2gicament, el quadre caldria situar-lo cap al 1554, ja que es relaciona amb el Cavaller del Barber Institute de Birmingham, el retrat de Lorenzo Soranzo (?) del Kunsthistorisches Museum de Viena i el Cavaller de la Christ Church d'Oxford, tots del mateix moment. Caldria afegir-hi, a m\xc3\xa9s, la seva proced\xc3\xa8ncia prestigiosa: va pert\xc3\xa0nyer a Gaspar M\xc3\xa9ndez de Haro y Guzm\xc3\xa1n, ja que figurava al seu inventari i al revers del quadre hi ha el seu anagrama her\xc3\xa0ldic."